**Възход и падение**

**есе**

 Поне веднъж в живота човек си трябва да си е задавал някой от въпросите: "Докъде стигнахме като цивилизация?", " Накъде отиваме?", "Какво ни очаква?", както и "Какви са грешките ни и какво трябва да променим, за да живеем щастливо?", „Кое е най-важно на света?“. В резултат от отговорите на тези въпроси хората преследват недостижими идеали, опитвайки се да създадат неща, с които да покорят вселената. А ето какво става като погледнем на себе си в умален мащаб: ние сме едни незабележими точки, пъплещи по едно от множеството цветни кълба, част от безбройните системи в необятния космос. Какви велики дела могат да извършат тези нищожни създания, наречени хора? Въвлечени в безкрайни конфликти, в които вътрешните ни демони не спират да изскачат, ние прекрачваме с лекота тънката граница между фантазия и реалност.

 Реално погледнато, нищо не ни пречи да живеем в хармония помежду си, да следваме европейските ценности за разбирателство в многообразието, да се подкрепяме и да зачитаме правата на другия, да следваме моралните норми на обществото. Всички сме родени с еднаква доброта и искреност в сърцето, но мисълта за власт и господство над съществуващото ни обладават, а моралните ценности биват изкривени. Така започват ежедневните видими и невидими борби, протичащи с проливане на реки от кръв, отнемане на мечти и неосъзнато заличаване на общото бъдеще... на единствената цена за постигане на лична изгода.

 Какво остава за другите, чиито живот е отнет, съдбата им е отредена от някой друг, а сладостта от прекрасните мигове заменена с горчивината на ежедневната агония и мисълта за безсмислено съществуване? Доскоро ни вълнуваха мисли за изживяване на апогея на човечеството чрез общи усилия, а сега? Както казва българският фолклор "Сама птичка пролет не прави.". Онези, потъпкали достойнството си за вечната власт и величие, не биха могли да изградят по-добро бъдеще, в което цари мир у хората, а Ханаан едва ли би бил достоен за тях.

 Ето защо другите, които са под хомота на самозабравилите се властимащи, се обединяват под несигурния покрив на надеждата и се опитват да построят общ дом, в който човечеството се развива, изграждайки своя възход към по-светло бъдеще. За жалост, всички средства за строежа на дома са отнети. Какво им остава? Живот без смисъл и цел живот ли е? И тук те стигат до онзи кръстопът - да умрат геройски с чиста съвест или да възвърнат свободата си. Единствено обединени като общество можем да вървим напред

и нагоре. Само така бихме могли да се развиваме, да бъдем пълноценни и да градим едно по-добро утре. Единственото условие е искрата на мотивацията за промяна вътре в нас никога да не угасва. Трудните моменти по пътя ни не бива да бъдат пречка, а трамплин към постигане на общата цел. Ако копнеем силно за промяна - просто трябва да действаме. Чувствайки се непотребни на никого, едва ли бихме намерили куража и волята да дадем собствения си принос за обществото.

 Никое от великите изобретения на човечеството, улесняващи живота ни до ден днешен не е създадено от само себе си. То е плод на усилената работа на огромен екип от мислещи хора, които денонощно хвърлят пот и усилия, жертвайки удоволствията и радостите от живота си. Смятате ли, че те са по - различни от нас? А чудите ли се какво ги свързва с героите, които помним от историята като Васил Левски, Христо Ботев и невъобразим брой други личности? Това е тяхната жажда за принос към света и човечеството, която се изразява в ежедневната борба за намиране на изход от всяка ситуация и вземане на правилното решение. Така те изграждат без налични материали онзи покрив над главите ни, вливащ в сърцата ни чувство за сигурност, благодат и гордост. Именно те са невидимите сили, които ни тласкат към по-светло бъдеще.

 Разбира се, в наше време не всички хора имат възможност за осъществяване на такива велики и запомнящи се дела. Само че, ако се трудим и се стараем да изпълняваме социалната си роля в обществото с ентусиазъм и много усилия, несъмнено ще допринесем за възхода на човечеството не по-малко от идолите, за които сме чели.

 Ще обобщя казаното дотук с един мъдър цитат на френския писател и философ Франсоа Волтер: "Бог ни даде дара на живота, от нас зависи да си дадем дара да живеем добре." С тази крилата мисъл искам да призова на ход хората, чакащи промяната да настъпи, без да са дали своя принос за нея. Ако всеки прояви положителните качества, които Бог му е дал, тогава бихме могли да усетим светлината и топлината на сбъднатите си мечти. Мога да заключа, че най-важното нещо е да изберем да бъдем добри и да живеем в хармония по между си. Тогава светът ще бъде земният Рай.

*Иван Радомиров Танев, 15 г. IX кл. Стара Загора*

*Литературен клуб към ЦПЛР - Стара Загора*

*гр. Стара Загора, п.к. 6000, ул. „Захарий Княжески“ 71, ет.3*

*literaturenklubcplrstz@gmail.com*

*ръководител: Невена Красимирова Божкилова, 0876397676*